Pꞌa jyawca na Jesús sin ꞌyüsa líjitsja.
Fariseopan nepénowa neꞌaj tjatja wa jupj ntꞌa.
Niyom Moisés popel sin ꞌyüsa lajay neꞌaj tjatja wa.
Pülücj waytsja yupj.
Galilea nepé tjiquil nepenowá.
Pjü nepénowa patja mpe tjiquil yupj.
Judea nepé tjiquil wa nepenowá.
Jerusalén nepé tjiquil wa nepenowá.
Qjuis Jepa Dios cus tecyon̈ca Jesús,
mpes ꞌücj si ꞌüꞌsa líjitsja malala jisas.
Wama tjáꞌasa Jesús yupj jis lal.
Locopyaya niyom pꞌa wa tjiquil,
yom ma polel ꞌutaná tucuman hamaca lal.
Yupj quelel jamantsja malala jos wa moꞌó,
Jesús ntꞌa,
Jesús wolapꞌaꞌa la püntüs jupj.
Mpes pajal la tapal yupj ꞌoyn ne ꞌücj wama mal.
Cjuwatsja.
Pülücj tjatja mpes ma tjunuc ꞌoyn ne wama la winin.
Mpes wa casaꞌá tjil,
wo jay tjujulul yupj.
Nin la tjajay na,
wo jay nepé palá tüpüntüpj malala jos hamaca lal.
Jesús wolapꞌaꞌa tüpüntüpj pülücj tjatja culupwen ntꞌa.
Jesús jus nleya yupj topon jupj polel cüꞌüꞌsüs la mijis.
Jupj tjevele malala jos lal:
—Natjam,
napj perdonar la ꞌejay malala nyuca la tjejay Dios lal.
Ma nin nola quinam.
Niyom Moisés popel sin ꞌyüsa lajay malala jin yólatsja Jesús tjevelá.
Nin pꞌiyá fariseopan.
Yólatsja:
“Jupj tjevelá malala Dios lal.
Jupj ma polel perdonar liji malala nyuca la tjiji.
Dios pꞌin nin liji.”
Jesús jus nleya yupj nin yólatsja,
mpes jis wala tjevele:
—¿Tsjan mpes nujola napj tjevelé malala Dios lal?
Nin tulucj.
Napj ꞌücj velé:
‘Napj perdonar la ꞌejay malala nyuca la tjejay Dios lal’.
Napj ꞌücj wa velé:
‘Jin tjijyünsa,
tjuwine jipj’.
¿Cana más costa la veles?
Nin pꞌiyá ca mvelé wa malala jos lal,
mpes nun ca jus nlayé napj ꞌücj perdonar lejay nosis ntꞌa.
Napj pꞌiyá niná Yomen Dios jas tjejyamá —nin tjevele Jesús.
Mpes jupj tjevele yom ma polel ꞌutanatsja lal:
—Jin tjijyünsa,
jipj hamaca ntꞌya ntꞌan,
jutja wya ntꞌa.
Len̈ way malala jos tjiꞌyüꞌsa.
Jas tjijyünsa yupj jis walapꞌaꞌá,
hamaca jupj tüpüꞌü casá ntꞌya,
tjemey wo ntꞌa.
Po ꞌüsüs way tjevele Dios poꞌó,
ꞌüsüs tepyala mpes.
Pjü neꞌaj tjatja pajal yólatsja pajal ꞌüsüs tepyala mpes,
ne ꞌüsüs tjowelepj Dios poꞌó.
Yólatsja Jesús püné.
Mpes tjowelepj:
“Lovin ma nin tjinyucucj cupj yas nam”.